CELEX: 32021R2238
Language: lt
Date: 2021-12-15 00:00:00
Title: Komisijos įgyvendinimo reglamentas (ES) 2021/2238 2021 m. gruodžio 15 d. kuriuo dėl laipsniško galinių ženklų specifinių atvejų panaikinimo iš dalies keičiamas Įgyvendinimo reglamentas (ES) 2019/773 (Tekstas svarbus EEE)

2021 12 16   
               
               
                  LT
               
               
                  Europos Sąjungos oficialusis leidinys
               
               
                  L 450/57
               
            
         KOMISIJOS ĮGYVENDINIMO REGLAMENTAS (ES) 2021/2238
         2021 m. gruodžio 15 d.
         kuriuo dėl laipsniško galinių ženklų specifinių atvejų panaikinimo iš dalies keičiamas Įgyvendinimo reglamentas (ES) 2019/773
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. gegužės 11 d. Europos Parlamento ir Tarybos direktyvą (ES) 2016/797 dėl geležinkelių sistemos sąveikos Europos Sąjungoje (1), ypač į jos 5 straipsnio 11 dalį,
         kadangi:
         
                     (1)
                  
                  
                     Komisijos įgyvendinimo reglamento (ES) 2019/773 (2) priedo 4.2.2.1.3.2 punkte nustatyti terminai, po kurių visos be išimties valstybių narių nacionalinės institucijos privalo priimti visus prekinius traukinius, kurių galiniai ženklai yra dvi šviesą atspindinčios plokštės, ir privalo nustoti reikalauti naudoti bet kokio kito tipo prekinių traukinių galinius ženklus;
                  
               
                     (2)
                  
                  
                     4.2.2.1.3.2 punkte nurodyti kelių valstybių narių, įskaitant Belgiją, Prancūziją, Portugaliją ir Ispaniją, kurioms buvo leista taikyti nacionalines taisykles, apie kurias pranešta ir pagal kurias reikalaujama, kad krovininiuose traukiniuose būtų įrengti du pastoviai šviečiantys raudoni žibintai, kaip sąlyga važiuoti jų tinkle, specifiniai atvejai. Tie specifiniai atvejai turėtų būti laipsniškai panaikinti;
                  
               
                     (3)
                  
                  
                     siekiant užtikrinti, kad valstybės narės imtųsi visų būtinų priemonių, kad iki 2026 m. sausio 1 d. Sąjungos lygmeniu būtų galima visiškai suderinti prekinių traukinių galinius ženklus, jos turėtų periodiškai teikti siūlomų poveikio mažinimo priemonių įgyvendinimo ataskaitas ir imtis skubių veiksmų, jei nustatomi nukrypimai nuo numatyto plano;
                  
               
                     (4)
                  
                  
                     Belgija, Prancūzija, Portugalija ir Ispanija pateikė Komisijai šviesą atspindinčių plokščių naudojimo ataskaitas, kuriose nurodytos didelės kliūtys, trukdančios iki 2022 m. sausio 1 d. planine tvarka panaikinti nacionalines taisykles krovinių vežimo geležinkeliais koridoriuose, nurodytuose pagal Europos Parlamento ir Tarybos reglamentą (ES) Nr. 913/2010 (3);
                  
               
                     (5)
                  
                  
                     2021 m. birželio 29 d. Europos Sąjungos geležinkelių agentūra pateikė rekomendaciją „REC TSI OPE 422132“, kurioje siūloma iš dalies pakeisti Įgyvendinimo reglamento (ES) 2019/773 priedo 4.2.2.1.3.2 punktą. Komisija, remdamasi šia rekomendacija ir atsižvelgdama į valstybių narių pateiktų ataskaitų išvadas, peržiūrėjo šviesą atspindinčių plokščių suderinimo Sąjungoje datas. Be to, Komisija padarė išvadą, kad šiuo metu Komisijos reglamentas (ES) Nr. 321/2013 (4) E priedėlyje nustatytos specifikacijos peržiūrėti nebūtina. Komisija deramai atsižvelgė į saugos ir pajėgumo problemas, taip pat į perėjimo prie šviesą atspindinčių plokščių naudojimo suderinimo poveikį sąnaudoms;
                  
               
                     (6)
                  
                  
                     atsižvelgiant į Belgijos, Prancūzijos, Portugalijos ir Ispanijos ataskaitose pateiktas išvadas ir į Komisijos atliktą tų išvadų peržiūrą, 2022 m. sausio 1 d. terminas, nuo kurio krovinių vežimo geležinkeliais koridoriuose, nustatytuose pagal Reglamentą (ES) Nr. 913/2010, privaloma priimti prekinius traukinius su 2 šviesą atspindinčiomis plokštėmis, tose valstybėse narėse turėtų būti atidėtas;
                  
               
                     (7)
                  
                  
                     šiuo sprendimu nedaroma poveikio Europos Sąjungos geležinkelių agentūros vykdomam darbui siekiant toliau derinti galinius ženklus ir galimai būsimai Reglamento (ES) Nr. 321/2013 E priedėlio peržiūrai, kurią Komisija gali nuspręsti atlikti atsižvelgdama į poveikį saugai, pajėgumui ir sąnaudoms;
                  
               
                     (8)
                  
                  
                     šiame reglamente nustatytos priemonės atitinka pagal Direktyvos (ES) 2016/797 51 straipsnio 1 dalį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2019/773 priedo 4.2.2.1.3.2 punkto pastraipa „Laipsniškas pašalinimas iš rinkos“ pakeičiama taip:
            
               „Laipsniškas pašalinimas iš rinkos
               
               Taikomi šie prekinių krovinių su 2 šviesą atspindinčiomis plokštėmis priėmimo terminai:
               
                           (1)
                        
                        
                           nuo 2022 m. sausio 1 d. – pagal Reglamentą (ES) Nr. 913/2010 nustatytuose krovinių vežimo geležinkeliais koridoriuose, išskyrus šias išimtis geležinkelio linijose, kuriose pastoviai šviečiantys raudoni žibintai yra veiklos reikalavimas saugai užtikrinti:
                           
                                       a)
                                    
                                    
                                       Belgijoje ir Prancūzijoje – 2026 m. sausio 1 d.;
                                    
                                 
                                       b)
                                    
                                    
                                       Portugalijoje ir Ispanijoje – 2025 m. sausio 1 d.;
                                    
                                 
                     
                           (2)
                        
                        
                           nuo 2026 m. sausio 1 d. – visame Europos Sąjungos geležinkelių tinkle.
                        
                     Valstybės narės, kurioms taikomos 1 dalies a ir b punktuose nurodytos išimtys, ne vėliau kaip 2022 m. kovo 1 d. pateikia Komisijai išsamų veiksmų planą ir konkrečius tikslus, kuriais užtikrinama, kad reikalavimas kaip galinius signalus naudoti raudonus žibintus būtų panaikintas. Siekiant iki 2026 m. sausio 1 d. Sąjungos lygmeniu suderinti galinius ženklus, tos valstybės narės po to kas 6 mėnesius teikia Komisijai šviesą atspindinčių plokščių naudojimo jų tinkle pažangos ataskaitą. Suinteresuotieji subjektai teikia visą būtiną informaciją, kad valstybės narės galėtų vykdyti savo pareigą teikti ataskaitas.
               4.2.2.1 skirsnio įgyvendinimo pažangos ataskaitą Komisija pateikia Direktyvos (ES) 2016/797 51 straipsnyje nurodytam komitetui.“
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 138, 2016 5 26, p. 44.
         
            (2)  2019 m. gegužės 16 d. Komisijos įgyvendinimo reglamentas (ES) 2019/773 dėl Europos Sąjungos geležinkelių sistemos traukinių eismo organizavimo ir valdymo posistemio sąveikos techninės specifikacijos, kuriuo panaikinimas Sprendimas 2012/757/ES (OL L 139I, 2019 5 27, p. 5).
         
            (3)  2010 m. rugsėjo 22 d. Europos Parlamento ir Tarybos reglamentas (ES) Nr. 913/2010 dėl konkurencingo krovinių vežimo Europos geležinkeliais tinklo (OL L 276, 2010 10 20, p. 22).
         
            (4)  2013 m. kovo 13 d. Komisijos reglamentas (ES) Nr. 321/2013 dėl Europos Sąjungos geležinkelių sistemos posistemio „Riedmenys. Prekiniai vagonai“ techninės sąveikos specifikacijos, kuriuo panaikinamas Komisijos sprendimas 2006/861/EB (OL L 104, 2013 4 12, p. 1).